"تورکیه سودان-ین آوروپایا آچیلان قاپیسی اولا بیلر"، بونو سودانین تیجارت ناظیری علی جیدو آدم خارطوم-دا ناظلیکده تورکیه-‌نین سفیری عرفان نظیراوغلونو قبولو زامانی دئییب.
آدم گؤروشدن سونرا "آنادولو" خبر آژانسینا وئردیگی آچیقلامادا صحبت زامانی تورکیه ایله علاقه‌لر قورماق و بونو اینکیشاف ائتدیرمه‌یه احتیاج دویدوق‌لارینی دئییب.
سفیر ایله بیر چوخ مسئله ده راضیلاشدیق‌لارینی سؤیله‌ین آدم "تورکیه-‌نین تجروبه‌سیندن فایدالانماق ایسته‌دیگیمیزی، اقتصادی و تیجارتله علاقه‌لی کادرلارین تعلیمی موضوع لارینی موذاکیره ائتدیک. تورک ایش آدام‌لاری‌نین سودان-دا موختلیف یاتیریم لاری وار، اونلاری دا تشویق ائدیریک" دئیه وورغولاییب.
سودان-ین اقتصادیاتینی اینکیشاف ائتدیرمک اوچون تورکیه-‌دن فایدا‌لانا بیله جگینی ایفاده ائده‌رک، "سودان ترورو دستکله‌ین دؤولت‌لر سیاهی‌سیندان چیخاریلماسیندان سونرا اولوسلار آراسی بیرلیگه انتقراسیونونا حاضیردیر. تورکیه بو باخیمدان یاخشی بیر گیریش نقطه‌سی‌دیر و سودان-ین آوروپایا آچیلان قاپیسی اولا بیلر. تورکیه ایله داها اول ایمضا‌لانان سربست تیجارت راضیلاشماسی‌نین حیاتا کئچیریلمه‌سی اوچون جهد گؤستریریک" ایفاده‌لریندن ایستیفاده ائدیب.
سفیر نظیراوغلودا ناظیر جیدی آدم-ا تورکیه-‌نین تجروبه و بیلیک‌لرینی بؤلوشمه‌یه حاضیر اولدوغونو، سودانی بازار دئییل اورتاق اولا‌راق گؤردوگونو، کئچید پروسه سی و "کووید-19" اپیدمیسی سببیندن منفی تأثیرلنن تیجارت حجمینی یئنی دؤورده آرتیرماق ایسته‌دیگینی چاتدیردیغینی سؤیله‌ییب.
